
A mesterséges intelligencia hatása a légiközlekedés gazdaságára

Az elkészült diplomamunka célja a mesterséges intelligencia (MI) légiközlekedésre gyakorolt hatásainak átfogó elemzése, különösen annak gazdasági szempontból történő vizsgálata. A dolgozat az MI technológiai és gazdasági vonatkozásait elemzi, különös figyelmet fordítva az üzemeltetési optimalizálásra, a költségcsökkentési lehetőségekre és a jövőbeni stratégiák kidolgozására. A kutatás további célja, hogy bemutassa az MI és a robotika és egyéb feltörekvő technológiák integrációjának lehetőségeit, kiemelve a Wizz Air légitársaság példáját.
A dolgozat szakirodalmi áttekintése részletesen bemutatja a légiközlekedés kialakulásának és gazdaságának alapjait, valamint az MI technológiai fejlődését. A mesterséges intelligencia kialakulásáról szóló fejezetek feltárják annak globális térhódítását, az alkalmazásának kihívásait, különösen a szabályozási kérdéseket és a technológiai integráció nehézségeit. A primer kutatás kvantitatív és kvalitatív módszereken alapul, többek között mélyinterjúk készültek szakértőkkel a Wizz Air és budapesti Liszt Ferenc Nemzetközi Repülőtér vezetőivel.
Az eredmények alapján, az MI már jelenleg is jelentős változásokat hozott a légiközlekedés gazdasági fejlődésében, különösen az üzemeltetési hatékonyság és költségcsökkentés terén. A jövőben az MI még nagyobb szerepet fog játszani az autonóm rendszerekben és a valós idejű döntéshozatalban, amely hosszú távon hozzájárul a fenntarthatóság előmozdításához és az iparág versenyképességéhez. Az MI bevezetése azonban számos kihívással jár, például az adatvédelem és a kiberbiztonság terén, amelyeket a szektor szereplőinek kezelniük kell.
Végezetül, a dolgozat rámutat arra, hogy az MI technológiák bevezetése a légiközlekedésben egyre elkerülhetetlenebb, és a jövőben komoly gazdasági előnyöket hozhat, ha a megfelelő stratégiák kidolgozásra kerülnek ennek érdekében.



